**Pressemeddelelse**

**Sorø Kommune**

**5. september 2016**

*Orker, magi og dramatiske historier. Lørdag den 1. oktober inviterer Biblo på udebane de unge med ind i fantasygenrens fascinerende univers. Her kan de møde en anmelderrost fantasy-forfatter, opbygge deres egen fiktive verden ved hjælp af ord, fange en fantasyscene på film, eller blive sminket som helt eller skurk.*

Lørdag den 1. oktober inviterer Sorø Bibliotek til det tredje arrangement under konceptet Biblo på udebane. Denne gang er målgruppen unge i alderen 12-20 og genren fantasy. Her får de unge mulighed for at møde den succesfulde fantasy-forfatter Lene Dybdal, der havde sin debut på det lokale forlag Tellerup. Hun vil dele ud af sine erfaringer med at opbygge et fantasy-univers og bruge eksempler fra sin seneste roman, der udkommer den 18. september.

Efter oplægget kan deltagerne vælge mellem tre workshops, og udfordre deres evner inden for ord, film og sminke. På den ene workshop vil den lokale ungdomsbogsforfatter Vibeke Bækkelund Lassen, hjælpe med at skrive magien frem og skabe en fantasyverden befolket af mystiske væsner. Den anden workshop ledes af Lommefilm, der vil hjælpe de unge med at skabe en fantasyscene på film, mens den tredje workshop, der ledes af den lokale rollespilsforening Nafri-event, vil lære de unge at sminke sår, blå mærker og andre effekter. Dagen afsluttes med smagsprøver på dagens film, tekster og fantasifulde sminkning.

Biblo & Brainwork er det tredje af i alt fire arrangementer under konceptet Biblo på udebane – et nyt tiltag, der skal bringe litteraturen ud af biblioteket og ud i naturen og byrummet. Projektet har fået støtte af Kulturstyrelsen samt Cumulis kulturpulje.

Biblo & Brainwork finder sted lørdag den 1. oktober kl. 11.00 -15.00 i Sorø Musiske Skoles lokaler, Rådhusvej 11 i Sorø. Arrangementet koster 60 kr. og inkluderer en sandwich. Der kan købes billetter på [www.soroebib.dk](http://www.soroebib.dk) . Ved tilmelding skal du vælge hvilken workshop du vil deltage i efter princippet først til mølle.

Se mere om programmet her: [www.soroebib.dk](http://www.soroebib.dk)

**For yderligere information om projektet kontakt:**

**Biblioteksleder Mia Sørup: 22 56 79 03**

Vedhæftet: Program Biblo & Brainwork for lørdag den 1. oktober